爲李邦臣題叢桂堂
作者：劉才邵
朝代：宋

paragraphs: 君家外孫吾祖母，生長舅家曉圖史。
平時教誨子與孫，深念昔人立門戶。
因言仙李傳芳遠，外氏且從中允數。
天将善慶萃其門，盛事老人目親覩。
七寶輪高風露清，丹枝翠葉紛旁午。
玉階迢迢無路通，詩書爲作冲天羽。
從子傳孫世已稀，兄弟同攀復如許。
太守好賢爲出迎，冠蓋如雲沸簫鼓。
名聲藉甚里閭傳，豈假老人爲重舉。
區區此意豈有他，欲汝讀書轉勤苦。
汝家先世不乏人，折桂里名因汝祖。
一時聲價動場屋，相繼登科亦四五。
才豐報嗇理難曉，在其子孫豈虛語。
良農不爲旱輟耕，多稼終聞飽倉庾。
親姻中外貴相輝，莫向明時守環堵。
慈顔幽隔三十年，歲月堪驚如驟雨。
追惟義方不敢墜，到今婚友情相與。
還喜君家世益昌，芝玉煌煌照庭宇。
月娥賸與長孫枝，不厭頻頻來折取。